用元韻答鄧宰兼簡華容孟宰
作者：王炎
朝代：宋

paragraphs: 我行六六黄山峰，山中瑶草多芳叢。
浮丘笑我無此骨，倏然飛去如孤鴻。
隨流逐轉水上萍，失地更屈澗底松。
絕憐拄笏頻看山，未免舉扇一障風。
長沙三歲坐兀兀，洞庭千里來怱怱。
擁衾時作故鄉夢，寒鴉無數啼丹楓。
繭絲未辦竟何補，强飯空耗桃花紅。
巴丘健令工製錦，况有奎壁星羅胸。
明月璀璨堆我前，老眼照開春霧濛。
西寄華容雙鯉魚，欲挽淵明來社中。
頗聞餘事戲毛穎，亦舞玄蛟蒙碧籠。
心雖入俗不受塵，出岫白雲行太空。
蒹葭四澤風露冷，有此美德如芙蓉。
尋幽或訪墨山寺，弔古可賦章華宮。
何時再揖兩鳬仙，共喚麴生行偃虹。
無邊湖水似少海，一點君山疑小蓬。
城南老樹無恙否，煩渠試爲呼回翁。